**image002**

**Република Србија**

**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ**

**за доделу бесповратних средстава у оквиру**

**ПРОГРАМА ЗА ПОДСТИЦАЈ РАЗВОЈА ПРЕРАЂИВАЧКИХ КАПАЦИТЕТА У ОБЛАСТИ ЛОВА, РИБАРСТВА, ПРОИЗВОДЊЕ ВИНА, ПИВА И ЈАКИХ АЛКОХОЛНИХ ПИЋА У 2024. ГОДИНИ**

Програм за подстицај развоја прерађивачких капацитета у области лова, рибарства, производње вина, пива и јаких алкохолних пића у 2024. години (у даљем тексту: Програм) спроводиМинистарство привреде (у даљем тексту: Министарство) у сарадњи са Фондом за развој Републике Србије (у даљем тексту: Фонд).

Укупно расположива бесповратна средства за реализацију овог програма су 160.000.000,00 динара. Преостали износ инвестиционог улагања привредних субјеката финансираће се из кредита Фонда.

Циљ Програма је подстицање развоја предузетништва и одрживог економског развоја.

За средства по овом програму могу да конкуришу:

1) правна лица, регистрована у Агенцији за привредне регистре (у даљем тексту: АПР), најкасније до 31. децембра 2021. године, као привредна друштва или задруге, која су разврстана на микро, мала и средња правна лица у складу са Законом о рачуноводству („Службени гласник РС”, бр. 73/19 и 44/21 - др. закон), према финансијским извештајима за 2023. годину, и

2) предузетници регистровани у АПР, најкасније до 31. децембра 2021. године.

Средства опредељена Програмом намењена су за суфинансирање набавке опреме, некретнина и постројења и то:

1. нове опреме директно укључене у процес производње разменљивих добара, и то:

1.1 производне опреме и/или машина;

1.2 доставних возила за превоз сопствених производа и других транспортних средстава која се користе у процесу производње;

1.3 делова, специјализованих алата за машине;

1.4 машинa и опремe за унапређење енергетске ефикасности и еколошких аспеката производње;

1. куповину, изградњу, доградњу, реконструкцију, адаптацију, санацију, инвестиционо одржавање производног простора или пословног простора који је у саставу производног простора, или простора за складиштење сопствених производа, сировина и репроматеријала;
2. оперативне трошкове, који могу да учествују највише до 20% у структури укупног улагања за која се потражују средства Програма.

Износ бесповратних средстава не може бити мањи од 250.000,00 динара, нити већи од 5.000.000,00 динара за све привредне субјекте.

Кредити Фонда по овом програму одобраваће се у складу са програмом Фонда и са овим програмом. Рок отплате до пет година, у оквиру кога је грејс период до једне године. Рок отплате кредита не може бити краћи од три године од дана закључења уговора укључујући и грејс период. У случају отплате кредита у року који је краћи од три године привредни субјект је дужан да врати и бесповратна средства. Каматна стопа је у складу са каматном стопом из Програма Фонда важећим на дан објављивања Јавног позива.

Захтев за доделу бесповратних средстава се подноси, истовремено, са захтевом за кредит Фонду и то достављањем попуњеног обједињеног обрасца за пријаву, као и пратеће документације којом се доказује испуњеност услова из овог програма, путем Портала који се налази на сајту Фонда.

Јавни позив је отворен до утрошка средстава, а најкасније до 31. децембра 2024. године.

На интернет странама Министарства: [www.privreda.gov.rs](http://www.privreda.gov.rs), Фонда: [www.fondzarazvoj.gov.rs](http://www.fondzarazvoj.gov.rs), као и на Порталу предузетништва [www.preduzetnistvo.gov.rs](http://www.preduzetnistvo.gov.rs), може се преузети потребна документација у којој су ближе дефинисани сви битни елементи и правила за учешће у овом програму.